**Axel Gabriel Sjöström** (16. elokuuta 1794 Janakkala – 11. joulukuuta 1846 Helsinki) oli suomalainen professori ja runoilija.

Sjöströmin vanhemmat olivat janakkalalainen tilanhoitaja, kersantti Matias Sjöström ja Gustava Blåfield. Alex Sjöström valmistui Turussa ylioppilaaksi vuonna 1809. Filosofian maisteriksi hän valmistui vuonna 1815 Turun akatemiasta.

Sjöström toimi ensin Turun akatemian ja 1828 lähtien Keisarillisen Aleksanterin yliopiston tehtävissä: ylimääräisenä kirjallisuuden amanuenssina (1815), kreikan kirjallisuuden dosenttina (1816–1821), filosofian ylimääräisenä apulaisena (1821–1826), kreikan kirjallisuuden apulaisena (1826–1828), kreikan ja roomalaisen kirjallisuuden apulaisena (1829–1833) sekä kreikan kirjallisuuden professorina (1833–1846). Lisäksi hän oli Åbo Tidningarin toimittaja (1820–1822) ja päätoimittaja (1823–1827) sekä Tidningar från Helsingfors -lehden toimittaja (1829–1831). Tämän ohella hän avusti Aura-kalenteria (1817–1818), Mnemosyneä (1819, 1822) ja Helsingfors Morgonbladia. Hän oli Turun aikanaan kolme kertaa promootiorunoilija.

Sjöström ruotsinsi useita kreikkalaista kirjallisuutta käsitteleviä ruotsinnoksia (Homeros, Euripides, Theokritos, Anakreon, Pindaros), jotka julkaistiin 1830- ja 1840-luvulla väitöskirjoina (stipendiaattiteeseinä). Hän ruotsinsi myös tuotantoa eteläromaanisen, englantilaisen ja saksalaisen kirjallisuuden alalta. Runoilijana hän kirjoitti muun muassa romanttisia runoja ja ruotsinnoksia. Hänen nuoruuden runoistaan tunnustusta saivat muun muassa Unet, Perhonen ja Ensimmäinen suudelma. Myöhemmin hänen runoilleen on ominaista täysromantiikan sanahelinä.

Luottamustehtäviä hänellä oli Hämäläisen osakunnan kuraattorina (1824–1929) ja inspehtorina (1833–1842). Hän oli Ylioppilastutkintovaliokunnan jäsen (1829–1833).

Puoliso oli vuodesta 1829 alkanen Margareta Sofia Helsberg (1803–1841); perheeseen syntyi kahdeksan lasta.

Lähteet
-------

1. 1 2 3 4 5 6 7 8 9 10 11 12  Ellonen, Leena (toim.): *Suomen professorit 1640–2007*, s. 912. Helsinki: Professoriliitto, 2008. ISBN 978-952-99281-1-8.
2. 1 2 3 4 5 6 7 8 9 10 11  Veli-Matti Autio: Helsingin yliopiston opettaja- ja virkamiesmatrikkeli 1640-1917. Osa P-Ö. *Sjöström, Axel Gabriel* (pdf) (julkaisun esipuhe tässä. Päälähteeksi artikkelille mainitaan Carpelan-Tudeerin yliopistomatrikkeli, s. 908-909)  2004. Helsingin yliopisto, helsinki.fi. Viitattu 1.11.2017.
3. ↑  Kuolleita, (Arkistoitu – Internet Archive) Agricolaverkko.fi
4. ↑  Finna-haku: Sjöström, Axel Gabriel (Teosten tekijät, esimerkiksi väitöskirjoista, käyvät ilmi julkaisujen lisätiedoista julkaisulistan linkkien kautta) Kansalliskirjasto, finna.fi. Viitattu 1.11.2017. (ruotsiksi)
5. ↑  Suomalaisia kirjailijoita. Otava 2004.
6. ↑  Risto Rantala ja Kaarina Turtia (toim.): "Sjöström, Axel Gabriel", *Otavan kirjallisuustieto*, s. 715. Helsinki: Otava, 1990. ISBN 951-1-09209-X.


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa
* Suomi (KANTO)
* Ruotsi

 |
|  |
| Henkilöt | 
* Kansallisbiografia
* Uppslagsverket Finland
* Biografiasampo
* Ylioppilasmatrikkeli 1640–1852

 |

 |